Asín y Azín

**Asín y Azín** (en francés *Dupond et Dupont* [dy.pɔ̃]) son dos personaches ficticios creaus por o dibuixant belga Hergé en a suya serie de cómics *[[As aventuras de Tintín]]*.  Cuan se fa referencia a os dos en conchunto se conoixen como **os Aszín**

Son dos achents d'a policía secreta identicos en aspecto y vestimenta, estando a unica diferencia a forma d'a suya mostaixa que en un caso apunta enta alto y en l'atro enta abaixo. Siempre apareixen chuntos y no pareixe que tiengan personalidaz guaire diferenciadas. Segurament a intención de l'autor estió la de caricaturizar un determinau tipo de funcionario. Os suyos nombres son una chanza en o sentiu de que encara que se pareixen muito, dica o punto d'entrefilar-se que son chiminucos, tienen una chicota diferencia que contrimostra que no lo son.

Cal sinyalar que son de personalidat distraita, poco agudos y a sobén incompetents pa as misions que les asignan. O suyo papel en as historietas gosa estar secundario; por un regular apareixen pa fer *gags* u pa aportar bel dato a Tintín.

Entre as accions habituals d'istos personaches destaca o feito de que, a sobén, quieren pasar inadvertius disvrazando-sen con o vestiu tipico d'o puesto a on se troban, encara que en realidat tienen un aspecto ridiclo. Tamién gosan entivocar-se amplament sobre lo que son investigando. Asinas mesmo ye habitual d'os dos personaches que, cuan l'un afirma una cosa, l'atro lo reitera cambeando as parolas de puesto, plegando a decir chusto o contrario u bella sinconisión. Ye tipica d'éls dos a frase: «Yo encara diría mas...»

A suya primera aparición estió en *[[Les Cigares du pharaon]]*, cuarto álbum d'a serie, en o que miran d'arrestar a Tintín por o suyo presunto trafico de drogas. Manimenos, en a reedición en color de *[[Tintin au Congo]]*, o segundo álbum d'a serie, que se publicó en 1947, Hergé ya les fa apareixer en a primera vinyeta, en a escena a on Tintín prene o tren ta encetar o suyo viache a o Congo.

Como curiosidat cal decir que tienen una efimera aparición en *[[Astérix chez les Belges]]* anunciando l'arribada de Chulio César.

## Nombres

Os traductors d'a serie han mirau de trobar en as diferents luengas nombres ta ista parella que se prenuncien de manera similar u identica. Asinas, os *Dupond* y *Dupont* de l'orichinal francés s'han traduciu como:
**Uys* y *Buys* en afrikaans
**Schultze* y *Schulze* en alemán
**Thomson* y *Thompson* en anglés
**Tik* y *Tak* en arabe
**Asín* y *Azín* en aragonés
**Johnson* y *Rohnson* en bengalín
**Hernández* y *Fernández* en castellano, basco y gallego
**Citserono* y *Tsicerono* en esperanto
**Johns* y *Johnes* en galés
**Ντυπόν* y *Ντιπόν* en griego (*Dupon* y *Dipon*, que se pronuncian toz dos [di'pon]) 
**Skapti* y *Skafti* en islandés
**Diupon* y *Diubon* en chaponés (デュポンとデュボン)
**Clodius* y *Claudius* en latín
**Jansen* y *Janssen* en neerlandés
**Dupont* y *Dupont* en persa (دوپونت و دوپونط – a diferencia ye en as dos *t*, que no sonan igual)
**Zigue* y *Zague* en as antigas edicions en portugués
**Tomson* y *Tompson* en serbio
**Kadlec* y *Tkadlec* en checo
*杜邦和杜庞 (Dùbāng hé dù páng) en chinés

A forma orichinal, *Dupond* y *Dupont*, s'ha conservau, entre atras, en catalán, coreano, danés, finés, indonesio, italiano, noruego, portugués, sueco y turco.

En a traducción en aragonés s'han preso dos apellius aragoneses que fan referencia a os lugars d'Asín y Acín, situaus en Cinco Villas y a Chacetania respectivament.

## Referencias